Ovras che mussan novas varts da l’artist
Exposiziun da Leonhard Meisser a Cuira

(fa/anr) Per il 100avel anniversari da l’artist Leonhard Meisser mussa il Museum d’art grischun in’exposiziun cun diversas da sias ovras. Al medem mument è cumparì er in cudesch sur da l’artist da Cuira. «Cun noss’exposiziun da Leonhard Meisser nun avain nus vulì mo ans fatschentar manidlamain cun sia lavur artistica, mabain er mussar da sias ovras per entant anc betg enconuschentas», ha declerà Beat Stutzer, il directur dal Museum d’art a Cuira, venderdi en occasiun d’ina conferenza da pressa, «en emprima lingia vulevan nus preschentar sias emprimas lavurs.» El è persvas che perfin ils experts chattian en lur exposiziun ovras ch’els nun enconuschevan anc. 

L’ultima part da la «trilogia» 
En sias ultimas exposiziuns ha mussà il Museum d’art a Cuira tenor Stutzer art influenzà dal Grischun: «A l’entschatta ils maletgs da Turo Pedretti cun bleras cuntradas da l’Engiadin’Ota, suenter las ovras dad Alois Carigiet, il qual ha picturà savens cuntradas sursilvanas ed uss Leonhard Meisser cun ses maletgs surtut da Cuira e con-turns.» Sin il maletg «Cuntrada d’enviern cun glatsch» che l’artist ha creà dal 1951 vesan ins quant che s’ha midà a Cuira en il fratemp: El ha picturà il glatsch sin la Quaderwiese, davosvart vesan ins il clutger da la catedrala ed il Marsöl. «Ils maletgs da Meisser han damai er ina valur documentara», ha manegià Stutzer. 

Cun egliada critica 
Sco ch’il directur dal museum ha infurmà e sco ch’ins vesa er bain vi dals autopurtrets era Meisser in uman plitost modest e paschaivel. «Tant pli fan star stut las cartas da Bumaun ch’el trametteva a ses amis durant ils onns trenta, avant la guerra», ha ditg Beat Stutzer: Ils motivs èn commentaris politics fitg clers e murdents areguard il socialissem naziunal en Germania. L’avertura da l’exposiziun cun questas ed anc bleras autras ovras da Leonhard Meisser ha gì lieu venderdi saira. A temp cun l’avertura è cumparì er il cudesch da Beat Stutzer sur da l’artist da Cuira. 

Cun las ragischs a Tavau  
Leonhard Meisser è naschì ils 3 da december 1902 a Cuira. Ses bab deriva d’ina schlattaina gualsra da Tavau, sia mamma da la famiglia Ragaz da Tumein. Suenter la matura ch’el fa a Cuira va Meisser dal 1922 fin 1923 a Turitg a studegiar biologia. D’atun 1923 banduna’l Turitg e va a star a Paris. Qua emprenda’l a conuscher Alberto Giacometti e divers auters artists. Dal 1924 fin 1926 frequenta’l l’Académie dad André Lhote. L’onn 1930 expona’l l’emprima gia-da da sias ovras en la Chasa d’art a Cuira. Suenter la mort da ses bab turna el 1931 a Cuira. Otg onns pli tard marida’l la pictura Anny Vonzun (1910 – 1990) e surpiglia il post da conservatur dal Museum d’art grischun. Quella lavur fa’l fin l’onn 1947. Leonhard Meisser e sia dunna viagian savens, fan viadis en Italia, Spogna, Grezia, Maroc-co, Belgia e Germania. 1974 survegn Meisser, ensemen cun Alois Carigiet, il Premi cultural grischun. Leonhard Meisser mora a Cuira ils 2 d’avust 1977.

L’exposiziun d’ovras da Leonhard Meisser (1902 – 1977) en il Museum d’art a Cuira dura anc fin ils 30 da mars 2003.